ทองคำร่วง 28.2 ดอลลาร์
สัญญาทองคำตลาดนิวยอร์กปิดร่วงลงอย่างหนัก 28.2 ดอลลาร์ปิดที่ 1,548.4 ดอลลาร์/ออนซ์ วิตกกรีซออกจากยูโรโซน
29 ต.ค. 2565

สัญญาทองคำตลาดนิวยอร์กปิดร่วงลงอย่างหนัก 28.2 ดอลลาร์ปิดที่ 1,548.4 ดอลลาร์/ออนซ์ วิตกกรีซออกจากยูโรโซน
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 28.2 ดอลลาร์ หรือ 1.79% ปิดที่ 1,548.4 ดอลลาร์/ออนซ์
สัญญาทองคำร่วงลงต่ำกว่าระดับ 1,550 ดอลลาร์/ออนซ์ เพราะได้รับแรงกดดันจากการร่วงลงของตลาดหุ้นนิวยอร์ก ความวิตกกังวลเกี่ยวกับการชะลอตัวของเศรษฐกิจทั่วโลก และความหวั่นวิตกว่ากรีซจะออกจากกลุ่มยูโรโซน นอกจากนี้ การแข็งค่าของสกุลเงินดอลลาร์ยังเป็นอีกปัจจัยที่ทำให้สัญญาทองคำร่วงลงด้วย
นายลูคัส ปาปาเดมอส อดีตนายกรัฐมนตรีกรีซ ให้สัมภาษณ์กับสื่อว่า ความเสี่ยงที่กรีซอาจจะออกจากกลุ่มยูโรโซนนั้นมีอยู่จริง พร้อมกับเตือนว่าการร่วงลงของสกุลเงินยูโรอาจจะส่งผลกระทบอย่างหนักต่อเศรษฐกิจกรีซและประเทศอื่นๆในยูโรโซน
ด้านองค์การความร่วมมือและการพัฒนาเศรษฐกิจ (OECD) เตือนว่า 17 ประเทศที่ใช้เงินยูโรเสี่ยงที่จะถลำลงสู่ "ภาวะเศรษฐกิจถดถอยรุนแรง" หากไม่มีการดำเนินนโยบายที่เหมาะสม และคาดว่าเศรษฐกิจยูโรโซนจะอยู่ในภาวะถดถอยเล็กน้อยในปีนี้ โดยคาดว่าอัตราการขยายตัวของผลิตภัณฑ์มวลรวมภายในประเทศ (จีดีพี) ที่แท้จริงจะลดลง 0.1% สำหรับปี 2555 ก่อนที่จะปรับขึ้น 0.9% ในปี 2556